Samsung-gebruikers moet dadelik Galaxy Note 7-slimfone afskakelSamsung Galaxy Note 7 (Foto: Samsung) Samsung maan gebruikers wêreldwyd om hul nuwe Galaxy Note 7-slimfone in te ruil weens veiligheidsredes. “Ons versoek dat gebruikers met Galaxy Note 7-toestelle dit sal afskakel en hul vorige slimfone sal gebruik,” het die maatskappy Saterdag in ŉ verklaring gesê. Die maatskappy het onderneem om vanaf 19 September die toestelle met nuwes te vervang. Samsung het reeds begin om die betrokke model te onttrek ná klagtes dat die battery oorverhit en talle gebruikers het gesê hul slimfone het aan die brand geslaan terwyl dit gelaai het. Ongeveer 2,5 miljoen toestelle sal wêreldwyd teruggeroep word. Verskeie lugrederye en Amerikaanse lugveiligheidsreguleerders het passasiers gewaarsku om nie hul slimfone tydens vlugte aan te skakel nie. Die Amerikaanse federale lugvaartadministrasie het vroeër vandeesweek gesê verkieslik moet Note 7-toestelle glad nie aan boord wees nie. Tlali Tlali, woordvoerder van die Suid-Afrikaanse Lugdiens (SAL) het aan Fin24 gesê dié lugredery verbied ook vanaf Saterdag die gebruik van die Samsung Galaxy Note 7 op sy vliegtuie. Geen ander Samsung-toestelle word hierdeur geraak nie.